Beslutning om, at Familieretshuset skal anses som part i sag om registrering af medmoderskab
Ret: Højesteret (3. instans)
Faggruppe: Civilsag — Faderskabs/Medmoderskabssag
Sagsemner: Familieret og personlige forhold;
Forvaltningssag;

/

HØJESTERET
RETSBOG

Sagen er behandlet for lukkede døre.

Den 6. september 2022 blev Højesteret sat i retsbygningen, Prins Jørgens Gård
13, 1218 København.

Ankeudvalget (Jan Schans Christensen, Jens Kruse Mikkelsen og Kristian
Korfits Nielsen) behandlede sagerne.

Sag BS-27326/2022-HJR

Barn
(advokat Britt Reinwald)

mod

Familieretshuset
(advokat Paw Bladt Fruerlund)

og

Sag BS-28018/2022-HJR

Mor
og
Mulig medmor
(advokat Anne Vilslev Petersen)

mod

Familieretshuset
(advokat Paw Bladt Fruerlund)



/

2

Der fremlagdes processkrift af 22. august 2022 fra Familieretshuset.

Det fremgår heraf, at Familieretshuset ikke anser sig som part i sagerne. Fami-
lieretshuset har i den forbindelse anført navnlig, at retsplejelovens § 456 e, stk. 1,
om parter i sager om faderskab og medmoderskab må fortolkes som en speci-
alregel (lex specialis) i forhold til retsplejelovens § 448 a, stk. 3.

Appellanterne er ikke fremkommet med bemærkninger hertil.

Ankeudvalget besluttede, at Familieretshuset har partsstatus som sagsøgte i de
sambehandlede sager BS-27326/2022-HJR og BS-28018/2022-HJR.

Ankeudvalget har herved lagt vægt på, at det følger af retsplejelovens § 448 a,
stk. 3 (i lovens kapitel 42), at Familieretshuset anses som part i en familieretlig
sag, når sagen eller afgørelsen vedrører en tvist mellem Familieretshuset og en
part. Det fremgår af forarbejderne til bestemmelsen (Folketingstidende 2018-19,
1. saml., tillæg A, lovforslag nr. L 91, de specielle bemærkninger, s. 139-140), at
bestemmelsen tager sigte på sager, hvor der ikke er tale om en tvist mellem to
private parter, men hvor der f.eks. er indgivet en anmodning til Familierets-huset
om tilladelse mv., og hvor der ikke er en modpart i sagen.

Der er ikke grundlag for at antage, at der med angivelsen i retsplejelovens § 456
e, stk. 1 (i lovens kapitel 42 a), af, hvem der er parter i en sag om faderskab og
medmoderskab, er ændret herved i disse familieretlige sagstyper. Det følger
således af retsplejelovens § 448, stk. 2, at for sager om faderskab og medmoder-
skab til børn finder reglerne i kapitel 42 a ”tillige” anvendelse, og af forarbejder-
ne til § 448 a, stk. 2 (Folketingstidende 2018-19, 1. saml., tillæg A, lovforslag nr.
L 91, de specielle bemærkninger, s. 139), at sager om faderskab og medmoder-
skab skal behandles efter både de generelle sagsbehandlingsregler i kapitel 42 og
de særlige regler i kapitel 42 a. Det bemærkes herved i øvrigt, at bestemmel-sen i
§ 456 e, stk. 1, er indsat i retsplejeloven ved en lovændring i 2001 (lov nr. 461 af
7. juni 2001), mens § 448, stk. 2, og § 448 a, stk. 3, er indsat i loven ved en
lovændring i 2018 (lov nr. 1711 af 27. december 2018).

Sagen udsat på parternes indlevering af yderligere processkrifter.

Der fastsættes følgende frister:

Familieretshuset skal senest den 27. september 2022 indlevere svarskrift.

Barn samt Mor og Mulig medmor skal senest den 25. oktober 2022 indlevere
replik.

Familieretshuset skal senest den 15. november 2022 indlevere duplik.



/

3

Retten hævet.



/